《十一月十八日纪事》
清代·王士祯

招摇方指子，七日后长至。五星如连珠，贞符协天瑞。

詄荡天门开，日射觚棱次。公卿俨行列，百寮咸备位。

云中露布下，琅琅动天地。十月日在未，军府秉咨议。

雷动传滇城，十万连步骑。贝子坐武帐，诸道师总萃。

将军拜韨社，偏裨怒裂眦。搜穴剪狐鼠，然犀照魑魅。

天上舞钩梯，地中鸣鼓吹。不遑濡马褐，况敢执象燧。

胆落钟讵闻，约长发竞系。半年筑长围，屏息门书闭。

樵采路久绝，啖食到残骴。鼫技悔已穷，蚁援复何冀。

孺子一匕殊，伪相五刑备。自然天助顺，岂曰吾得岁。

昆明水清泠，金马山屃赑。妖氛一朝洗，磨崖勒文字。

釐圭命召虎，乘轩宠邴意。六诏歌且舞，给复置官吏。

皇哉圣人德，涵育及动植。手提三尺剑，削平诸僣伪。

何以硎曰仁？何以淬曰义？所以八年中，次第芟丑类。

师行不驿骚，民居不憔悴。自兹万斯年，櫜弓兵不试。

敢告载笔臣，著之大事记。

作者简介：王士祯（1634—1711），原名王士禛，字子真、贻上，号阮亭，又号渔洋山人，人称王渔洋，谥文简。新城（今山东桓台县）人，常自称济南人，清初杰出诗人、学者、文学家。博学好古，能鉴别书、画、鼎彝之属，精金石篆刻，诗为一代宗匠，与朱彝尊并称。书法高秀似晋人。康熙时继钱谦益而主盟诗坛。论诗创神韵说。早年诗作清丽澄淡，中年以后转为苍劲。擅长各体，尤工七绝。但未能摆脱明七子摹古馀习，时人诮之为“清秀李于麟”，然传其衣钵者不少。好为笔记，有《池北偶谈》、《古夫于亭杂录》、《香祖笔记》等，然辨驳议论多错愕、失当。